Verkeersman vra toe 'koeldrankgeldjies' | Netwerk24
Verkeersman vra toe 'koeldrankgeldjies'
Deur Izak Bergh, Marchand 19 Maart 2018 00:00
Korrupsie het soos kanker deur die land versprei. Hoe anders as 'n president en baie senior amptenare op groot skaal deelneem?
Dit floreer onder verkeersbeamptes. My suster se dogter en haar gr. 1-seuntjie word in hul BMW naby Vryburg afgetrek. Sy het te vinnig gery en die beampte sê die boete is R1 500, maar sy moet eintlik in hegtenis geneem word. Sy pleit skuldig en vra of die boete nie 'n bietjie kan sak nie. Haar seuntjie wil help en sê: "Oom, ek is baie stout."
Die beampte gaan raadpleeg eers sy kollega. Dan kom vra hy hoeveel geld sy het. Sy het intussen sy naam neergeskryf en toe sy sien hy het sy naamplaatjie verwyder, noem sy hom op sy naam. Sy lig hom in dat sy die gesprek opneem. Hy verander hand-omkeer en waarsku haar net.
My bejaarde vrou is onlangs afgetrek. Toe die beampte sien die voertuiglisensie het verval, vra hy R1 000 boete. Sy sê sy het nog 21 dae grasie ná die vervaldatum.
Hy het wragtie toe die vermetelheid om R20 "koeldrankgeldjies" te vra, wat sy toe tot my spyt gegee het.